“ภูเก็ต” ปรับแผนฉีดวัคซีน 4 กลุ่มแรก ยอด 4.67 แสนคน ทะลุ 9.33 แสนโดส  
ภูเก็ต ปรับแผนฉีดวัคซีน 4 กลุ่มแรกจำนวน 466,587 คน คิดเป็นจำนวนวัคซีน 933,174 โดส โดยมีประชากรภูเก็ต, แรงงานธุรกิจท่องเที่ยวที่ไม่ย้ายทะเบียนบ้าน, แรงงานในธุรกิจอื่นที่ไม่ได้ย้ายทะเบียนบ้าน และแรงงานต่างด้าว
ภูเก็ต ปรับแผนฉีดวัคซีน 4 กลุ่มแรกจำนวน 466,587 คน คิดเป็นจำนวนวัคซีน 933,174 โดส โดยมีประชากรภูเก็ต, แรงงานธุรกิจท่องเที่ยวที่ไม่ย้ายทะเบียนบ้าน, แรงงานในธุรกิจอื่นที่ไม่ได้ย้ายทะเบียนบ้าน และแรงงานต่างด้าว
24 พ.ค. 2564

นายปิยพงศ์ ชูวงศ์ รองผู้ว่าราชการจังหวัดภูเก็ต เปิดเผยว่า ผู้ใช้แรงงานที่ไม่ได้มีทะเบียนบ้านแต่ทำงานในจังหวัดภูเก็ตจะได้รับการฉีดวัคซีนป้องกันโควิด-19 อย่างแน่นอน ซึ่งจะต้องดำเนินการตามขั้นตอนที่ทางจังหวัดแนะนำ โดยผู้ที่ประกอบอาชีพอิสระหากได้รับข้อความทางโทรศัพท์แล้ว ให้เดินทางไปขอรับการรับรองการประกอบอาชีพอิสระ เพื่อยืนยันตัวตนกับกำนันผู้ใหญ่บ้าน หรือ ประธานชุมชน ขั้นตอนต่อมาเดินทางไปที่ว่าการอำเภอเพื่อลงทะเบียนขอรับวันจัดสรรวัคซีน ส่วนขั้นตอนสุดท้ายเดินทางไปที่ศูนย์รับวัคซีนเพื่อรอรับวัคซีนตามวันเวลาและ สถานที่ ที่ได้รับการนัดหมาย
ทั้งนี้บุคคลทั่วไป หากได้รับข้อความทางโทรศัพท์แล้วให้เตรียมหลักฐานเพื่อแสดงตัวว่าทำงานหรือพักอาศัยในจังหวัดภูเก็ต โดยเดินทางไปที่ว่าการอำเภอเพื่อลงทะเบียนขอรับวันจัดสรรวัคซีน เมื่อเสร็จสิ้นทั้งสองกระบวนการจึงจะไปยังศูนย์รับวัคซีน เพื่อรอรับวันซีนตามวันเวลา และสถานที่ ที่ได้รับการนัดหมาย
สำหรับกลุ่มเป้าหมายที่จะได้รับการฉีดวัคซีน 4 กลุ่มแรกของจังหวัดภูเก็ตนั้น มีจำนวน 466,587 คน คิดเป็นจำนวนวัคซีน 933,174 โดส ประกอบด้วย
กลุ่มที่ 1: ประชากรภูเก็ต ที่มีอายุมากกว่า 18 ปีขึ้นไปจำนวน 310,537 คน โดยเป้าหมายในการฉีด 310,537 คน (100%)
กลุ่มที่ 2:  แรงงานในธุรกิจท่องเที่ยวที่ไม่ได้ย้ายทะเบียนบ้านมาภูเก็ต จำนวน 94,100 คน โดยเป้าหมายในการฉีด 94,100 คน (100%)
กลุ่มที่ 3: แรงงานในธุรกิจอื่นที่ไม่ได้ย้ายทะเบียนบ้านมาภูเก็ต จำนวน 7,500 คน โดยตามแผนการจัดสรรวัคซีนให้ได้ 70% ของประชาการ อยู่ที่ 5,250 คน
กลุ่มที่ 4: แรงงานต่างด้าว จำนวน 81,000 คน โดยแผนการจัดสรรวัคซีนให้ได้ 70% อยู่ที่ 56,700 คน